Nafarroako Parlamentuko Mahaiak, 2021eko urriaren 25ean egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Isabel Aramburu Bergua andreak aurkezturiko mozioa, zeinaren bidez Nafarroako eta Estatuko gobernuak premiatzen baitira lehenbailehen burutu dezaten bizitzeko gutxieneko diru-sarrera eskualdatzeko prozesua.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko urriaren 25ean

Lehendakaria: Unai Hualde Iglesias

MOZIOAREN TESTUA

Geroa Bai talde parlamentarioko foru parlamentari Isabel Aramburu Berguak, Legebiltzarreko Erregelamenduan xedatuaren babesean, honako mozio hau aurkezten du, 2021eko urriaren 28ko Osoko Bilkuran eztabaidatzeko.

Urte bat eta lau hilabete igaro dira bizitzeko gutxieneko diru-sarrera indarrean sartu zenetik. Hura arautzen duen maiatzaren 29ko 20/2020 Errege Lege-dekretuak data bat ezarri zuen bizitzeko gutxieneko diru-sarreraren eta autonomia-erkidegoetako gutxieneko errenten artikulazioa arautzeko; hain zuzen, 2020ko urriaren 31. Ia urtebete igaro da eta prestazio horren eskualdatzea oraindik ere gauzatu gabe dago.

Agerikoa da Nafarroarentzat zer garrantzitsua den arlo guztietan –eskumen eta autogobernuarena, kudeaketaren eraginkortasunarena eta behar handiena duten herritarrentzako onurarena–, Foru Komunitateak berak kudeatzea bizitzeko gutxieneko diru-sarrera.

Hori guztia dela-eta, honako erabaki proposamen hau aurkezten dugu:

Nafarroako Parlamentuak Nafarroako eta Estatuko gobernuak premiatzen ditu lehenbailehen burutu dezaten bizitzeko gutxieneko   
diru-sarrera eskualdatzeko prozesua, eta eskualdatze hori era integralean egin dezaten, gure errenta-bermeen sistema sendotzeko, pobreziari eta bazterkeriari aurre egiteko eta   
gizarte-kohesioan aurrera egiteko xedez.

Iruñean, 2021eko urriaren 21ean

Foru parlamentaria: Isabel Aranburu Bergua